Prentútgáfa Stundarinnar kemur næst út þann 24. janúar . Finnur Ingólfsson „ skammast “ sín út af blekkingum í einkavæðingu Búnaðarbankans Finnur Ingólfsson , fjárfestir og fyrrverandi ráðherra , segir að hann skammist sín fyrir að hafa ekki séð í gegnum þann blekkingarleik sem einkavæðing Búnaðarbankans var á sínum tíma . Með orðum sínum á Finnur við meinta aðkomu þýska bankans Hauck & Aufhausers að viðskiptunum sem reyndust vera fals . Finnur Ingólfsson , fjárfestir og fyrrverandi þingmaður og ráðherra Framsóknarflokksins , segist „ skammast sín “ fyrir að hafa ekki séð í gegnum þær blekkingar sem notaður voru svo S-hópurinn svokallaði gæti keypt hlut ríkisins í Búnaðarbankanum árið 2003 . Finnur var sjálfur einn af þeim aðilum sem myndaði S-hópinn . Hann var forstjóri VÍS , sem var einn af þeim aðilum sem myndaði S-hópinn , og var einn af lykilmönnunum í kaupum hópsins á Búnaðarbankanum , ásamt meðal annars Ólafi Ólafssyni í Samskipum . Blekkingarnar sem um ræðir eru aðkoma þýska bankans Hauck & Aufhaüser að kaupum S-hópsins . En þýski bankinn var í reynd aldrei hluthafi í bankanum þó slíkt hafi komið fram opinberlega og að þessi ætlaða aðkoma bankans hafi ráðið úrslitum um að S-hópurinn fékk að kaupa bankann af íslenska ríkinu . Þessi orð eru höfð eftir Finni Ingólfssyni í ævisögu Guðjóns Friðrikssonar sagnfræðings um Halldór Ásgrímsson sem kom út hjá Forlaginu fyrir jólin , Halldór Ásgrímsson : Ævisaga . Finnur segist ekkert hafa vitað Í bókinni er vísað til þeirra orða Finns að hann hafi ekki haft hugmynd um þann blekkingarleik sem settur var af stað til að fólk tryði því að þýski bankinn væri í reynd hluthafi í Búnaðarbankanum í gegnum eignarhaldsfélagið Eglu , eitt af þeim félögum sem myndaði S-hópinn og keypti bankann . Frá þessu er sagt í undirkafla sem ber yfirskriftina „ Hókus pókus S-hópsins “ þar sem meðal annars er sagt frá þeirri niðurstöðu úr skýrslu rannsóknarnefndarinnar um aðkomu þýska bankans að Ólafur Ólafsson , Sigurður Einarsson , Hreiðar Már Sigurðsson og Bakkavararbræðurnir Ágúst og Lýður Guðmundssyni hafi verið þeir sem skipulögðu blekkingarleikinn í kringum aðkomu þýska bankans að einkavæðingu Búnaðarbankans . Tilgangurinn var í reynd að tryggja Kaupþingi , sem á þeim var tiltölulega lítill fjárfestingarbanki , eignarhlut í Búnaðarbankanum - Kaupþing og Búnaðarbankinn sameinuðust svo skömmu eftir einkavæðingu síðarnefnd bankans og varð á skömmum tíma stærsti banki Íslands . Eins og segir um þennan blekkingarleik í rannsóknarskýrslunni : „ Telja verður að vegna áhrifa baksamninganna sem hér er lýst hafi því í reynd farið víðs fjarri að Hauck & Aufhäuser væri fjárfestir í Búnaðarbankanum í gegnum Eglu hf. með þeim hætti sem gefinn var til kynna bæði gagnvart stjórnvöldum og í fjölmiðlum . “ Orðrétt hefur Guðjón eftir Finni í bókinni að hann hafi ekkert vitað um þessa sýndaraðkomu þýska bankans . „ Finnur Ingófsson , sem var orðinn forstjóri VÍS , þegar kaupin voru gerð og kom að samningunum á lokastigi þeirra , segist skammast síns fyrir að hann skyldi ekki hafa séð í gegnum þá fléttu sem búið var að skapa og hann hefði ekki haft hugmynd um . “ „ Það er mér algjörlega ókunnugt um “ Miðað við orð Finns Ingólfssonar var hann sjálfur blekktur eða að minnsta kosti ekki þátttakandi í blekkingunum sem settar voru á svið í einkavæðingu Búnaðarbankans . Orð Finns í bókinni ríma við orð sem áður hafa verið höfð eftir honum um vitneskju hans um þennan blekkingarleik en árið 2016 , í aðdraganda þess að ákveðið var að láta skrifa rannsóknarskýrslu um aðkomu þýska bankans að Búnaðarbankakaupunum , sagði Finnur að honum hafi ekki verið kunnugt um að bankinn hafi ekki eignast hlut í bankanum . „ Það er mér algjörlega ókunnugt um og veit ekki til að það hafi verið , “ sagði Finnur í viðtali við Vísi . Finnur Ingólfsson var , þrátt fyrir þetta , eitt helsta andlit kaupendahóps Búnaðarbankans , ásamt Ólafi Ólafssyni , og er myndin af þeim tveimur , brosandi og kátum í framsætinu á bíl eftir að hafa undirritað kaupsamninginn um Búnaðarbankann , líklega ein þekktasta fréttaljósmynd Íslands á síðustu 20 árum . Í fyrra , árið 2019 , birtist sömuleiðis ljósmynd af Finni og Ólafi saman á hestabúgarði þess síðarnefnda í Frakklandi , Pur Cheval , á Facebook-síðu hestabúgarðsins . Báðir eru þeir Finnur og Ólafur miklir hestamenn . Blekkingarleikurinn með Hauck & Aufhauser virðist því ekki hafa leitt til vinslita milli Finns og Ólafs en sá síðarnefndi var einn helsti skipuleggjandi Hauck & Aufhauser-fléttunnar rétt eins og Al-Thani fléttunnar rúmum fimm árum síðar . Finnur átti svo eftir að stunda arðbær hlutabréfaviðskipti í Kaupþingi , með lánum frá bankanum , í gegnum þetta félag sitt á næstu árum . Á þessum tíma var Finnur stjórnarmaður í bankanum - hann hætti í stjórninni árið 2007 . Árið 2008 seldi Finnur hlutabréf sín í Kaupþingi og skilaði félag hans 180 milljóna króna hagnaði þetta ár . Segja má að einkavæðing Búnaðarbankans hafi lagt grunn að ferli Finns sem fjárfestis en hann átti meðal annars bifreiðaskoðunina Frumherja um árabil .